PREDSTAVLJANJE POVJERENSTVA ZA ODNOSE S JAVNOŠĆU
Povjerenstvo za odnose s javnošću stručno je tijelo Komore socijalnih radnika koje trenutno čine četiri člana. Djelokrug rada Povjerenstva uključuje: 
· pripremu pisanih materijala i digitalnih sadržaja sa svrhom unaprjeđenja medijske slike i opće informiranosti o socijalnom radu, 
· pripremu Newslettera kao jednog od temeljnih alata za internu komunikaciju članova, 
· osmišljavanje medijskih akcija i drugih suvremenih metoda informiranja i zastupanja članova Komore 
· predlaže uspostave suradnji s drugim komorama, udrugama te ostalim stručnim, obrazovnim i znanstvenim institucijama u zemlji i inozemstvu s ciljem zaštite profesionalnih interesa socijalnih radnika u javnosti. 

Članove Povjerenstva predstaviti ćemo vam i pojedinačno.
Martina Podobnik je zaposlena kao voditeljica odjela ljudskih resursa u softverskoj kompaniji u Zagrebu te kao obrazovni konzultant u projektnom odjelu Algebre. Uz to, u edukaciji je za psihoterapeuta transakcijske analize i paralelno privodi kraju doktorski studij socijalnog rada na Pravnom fakultetu u Zagrebu. Posljednje 4 godine aktivno sudjeluje u radu Povjerenstva za odnose s javnošću, a u tome ju posebno ispunjava vidjeti rezultate rada nastale nadopunjavanjem iskustava starijih socijalnih radnika sa inovativnosti i svježinom mlađih.
Marion Trcol zaposlena je u Centru za socijalnu skrb na Odjelu za djecu, mlade i obitelj. U svakodnevnom radu izuzetno je veseli savjetodavni rad, zbog čega je nastavila svoj profesionalni razvoj kroz četverogodišnju edukaciju iz transakcijske analize te je ove godine upisala poslijediplomski specijalistički studij Obiteljske medijacije.  U Povjerenstvo za odnose s javnošću uključila se iz želje da aktivno sudjeluje u promociji struke te da barem malo pridonese promjeni medijske slike o socijalnim radnicima. 
Tamara Strmac zaposlena je na Odjelu za djecu, mlade i obitelj i jedna je od onih socijalnih radnica koja mazohistički i sa ljubavlju pristupa poslu i pozivu. Humorom i otvorenošću se bori protiv stresa i prepreka kojih, znamo, ima puno u našoj struci. Volonter je Crvenog križa Specijalističke jedinice za psihosocijalnu podršku gdje ima priliku dodatno izoštriti vještine i steći iskustvo. Želja da se promjeni energija među kolegama i stav javnosti prema struci glavni su motivi za aktivnim uključivanjem i to kroz rad u Povjerenstva. Kao vječni optimist sa rozim naočalama veseli se promjenama i sudjelovanju i drugih kolega.
Janja Mešinović je socijalna radnica s gotovo desetogodišnjim iskustvom rada u Centru za socijalnu skrb. Prvotno u Rijeci, aktualno u Zagrebu. Vođena znatiželjom i željom za učenjem, stječe iskustvo na gotovo svim odjelima Centra. Ponovno ponukana znatiželjom ( za koju se nada da je neće i skončati) prijavljuje se za sudjelovanje u radu Povjerenstva za odnose s javnošću. Kao dodatnu motivaciju za sudjelovanjem u radu Povjerenstva ističe želju da „demistificira Komoru“. 
Zaključno navodi kako je otkrila da u Komori nema babaroga te kako želi potaknuti čim više kolegica i kolega da se također uključe kako bi zajedničkim snagama gradili bolju budućnost, a bome i sadašnjost.
